РЕГЛАМЕНТ (ЕС) 2019/801 НА КОМИСИЯТА

от 17 май 2019 година

за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на моно- и диглицериди на мастни киселини (E 471) върху някои пресни плодове

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,

като има предвид, че:

(1) В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.

(2) Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.

(3) Моно- и диглицеридите на мастни киселини (E 471) е добавка в храните, която е разрешена в редица храни в съответствие с приложение II към Регламент (ЕО) № 1333/2008.

(4) На 17 февруари 2017 г. бе подадено заявление за разрешаване на употребата на моно- и диглицериди на мастни киселини (E 471) върху всички пресни плодове и зеленчуци. Впоследствие на държавите членки бе предоставен достъп до заявлението съгласно член 4 от Регламент (ЕО) № 1331/2008.

(5) Моно- и диглицеридите на мастни киселини (E 471), когато се използват като глазиращ агент за повърхностна обработка на пресни плодове и зеленчуци, образуват тънък, инертен и физически бариерен слой, предпазващ от загуба на влажност и служещ срещу окисление, за да се запазят хранителните качества и да се удължи срокът на съхранението. Според заявителя с предложената употреба ще се откликне на нарастващото търсене на целогодишно наличие на пресни продукти, ще се намали разхищението на храни и ще се подобри ефикасността при използването на природните ресурси в селскостопанското производство посредством намаляване на загубите и използване на методи на транспорт с по-ниски емисии на въглероден диоксид.

(6) Заявлението бе разгледано от работната група на правителствените експерти по добавките. Работната група отбеляза наличието на технологична необходимост, по-специално за целите на външната обработка на някои плодове, които се внасят предимно от държави с тропически климат и които има нужда да бъдат предпазвани по време на продължително транспортиране. Кората на тези плодове обикновено не се консумира.

(7) На 10 ноември 2017 г. Европейският орган за безопасност на храните („Органът“) публикува научно становище за повторна оценка на безопасността на моно- и диглицериди на мастни киселини (E 471) като добавка в храните (3). Органът стигна до заключението, че няма необходимост от цифрово изражение на допустимия дневен прием и че добавката в храните моно- и диглицериди на мастни киселини (E 471) не поражда опасения във връзка с безопасността при докладваните видове употреба и нива на употреба. Такова заключение се използва при вещества с много малко опасения по отношение на безопасността и само ако има надеждна информация за експозицията и токсичността, и има малка вероятност от неблагоприятно отражение върху здравето на хората при дози, с които не се предизвиква хранителен дисбаланс при животните (4). Органът обаче препоръча известни изменения на спецификациите на ЕС за добавката в храните моно- и диглицериди на мастни киселини (E 471). Комисията ще разгледа тези препоръки отделно, като следва общия подход за становищата на Органа, в които са изразени определени опасения (5).

(8) Освен това моно- и диглицеридите на мастни киселини (E 471) са предназначени за употреба за външна обработка и не се предполага, че ще преминат във вътрешната ядивна част на плодовете. Обработката на плодове, чиято кора обикновено не се консумира, не би следвало да има отражение върху здравето на хората. Поради това е целесъобразно да се разреши употребата на моно- и диглицериди на мастни киселини (E 471) върху някои плодове, които се внасят предимно от държави с тропически/субтропически климат и чиято кора обикновено не се консумира, т.е. цитрусови плодове, пъпеши, ананаси, банани, папая, манго, авокадо и нар.

(9) Съгласно член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност актуализацията да има отражение върху здравето на хората. Тъй като разрешаването на употребата на моно- и диглицериди на мастни киселини (E 471) върху цитрусови плодове, пъпеши, ананаси, банани, папая, манго, авокадо и нар представлява актуализация на посочения списък, при която не съществува вероятност тя да има отражение върху здравето на хората, не е необходимо да се изисква становището на Органа.

(10) Поради това приложение II към Регламент (ЕО) № 1333/2008 следва да бъде съответно изменено.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение II към Регламент (ЕО) № 1333/2008 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 17 май 2019 година. За Комисията Председател Jean-Claude JUNCKER

(1) ОВ L 354, 31.12.2008 г., стр. 16.

(2) Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).

(3) EFSA Journal (Бюлетин на ЕОБХ), 2017;15(11):5045.

(4) EFSA Journal (Бюлетин на ЕОБХ) 2014;12(6):3697 Statement on a conceptual framework for the risk assessment of certain food additives re-evaluated under Commission Regulation (EU) № 257/2010 (Декларация за концептуална рамка за оценката на риска на някои добавки в храните, подложени на повторна оценка съгласно Регламент (ЕС) № 257/2010 на Комисията).

(5) https://ec.europa.eu/food/sites/food/files/safety/docs/fs-improv-approach.pdf